b'\n_START_ARTICLE_\nIAR 93\n_START_SECTION_\nDescriere\n_START_PARAGRAPH_\nIAR 93 este un avion monoloc, bimotor, cu aripa sus, destinat misiunilor de cooperare \xc8\x99i atac la sol, cu posibilit\xc4\x83\xc8\x9bi de interceptare a \xc8\x9bintelor aeriene._NEWLINE_Aripa are o s\xc4\x83geat\xc4\x83 de 43\xc2\xb0 la bordul de atac \xc8\x99i diedrul negativ de 3,5\xc2\xb0; este compus\xc4\x83 din dou\xc4\x83 lonjeroane, nervuri \xc8\x99i lise, iar par\xc8\x9bial \xc3\xaenveli\xc8\x99ul este frezat. Pe bordul de atac se afl\xc4\x83 amplasa\xc8\x9bi vole\xc8\x9bi ac\xc8\x9biona\xc8\x9bi hidraulic, iar pe bordul de fug\xc4\x83 flapsuri de tip Fowler modificat. Fiecare arip\xc4\x83 are pe extrados c\xc3\xa2te un cu\xc8\x9bit aerodinamic, iar pe intrados c\xc3\xa2te doi piloni de acro\xc8\x99are._NEWLINE_Fuzelajul este de tip semimonococ\xc4\x83, alc\xc4\x83tuit din trei segmente: fuzelajul anterior, fuzelajul central \xc8\x99i fuzelajul posterior._NEWLINE_Fuzelajul anterior con\xc8\x9bine echipamente de naviga\xc8\x9bie \xc8\x99i control, jamba de bot \xc8\x99i cabina pilotului amplasat\xc4\x83 \xc3\xaentre cele dou\xc4\x83 prize de aer._NEWLINE_Fuzelajul central prezint\xc4\x83 pe intrados dou\xc4\x83 fr\xc3\xa2ne aerodinamice perforate, pilonul central de acro\xc8\x99are  \xc8\x99i trenul principal de aterizare. Pe extrados, \xc3\xaentre cabina pilotului \xc8\x99i ampenajul vertical, se g\xc4\x83seste o coam\xc4\x83 profilat\xc4\x83 aerodinamic care ad\xc4\x83poste\xc8\x99te trasee ale circuitelor hidraulice \xc8\x99i comenzi de zbor._NEWLINE_Fuzelajul posterior con\xc8\x9bine cele dou\xc4\x83 motoare ale avionului, ampenajul vertical \xc8\x99i orizontal, iar pe extrados dou\xc4\x83 derive._NEWLINE_Ampenajul vertical este tip clasic, compus din deriv\xc4\x83 si direc\xc8\x9bie, iar cel orizontal este tip pendular, ambele av\xc3\xa2nd configura\xc8\x9bia s\xc4\x83geat\xc4\x83._NEWLINE_Trenul de aterizare este triciclu, cu roata de bot orientabil\xc4\x83. At\xc3\xa2t jamba de bot (cu roat\xc4\x83 simpl\xc4\x83), c\xc3\xa2t \xc8\x99i trenul principal (cu ro\xc8\x9bi duble) se escamoteaz\xc4\x83 \xc3\xaenspre \xc3\xaenainte, \xc3\xaen fuzelaj._NEWLINE_Cabina pilotului este situat\xc4\x83 \xc3\xaen fuzelajul anterior, \xc3\xaentre cele dou\xc4\x83 prize \xc8\x99i este prevazut\xc4\x83 cu scaun catapultabil de tip \xe2\x80\x9ezero-zero\xe2\x80\x9d, cu ejectare prin cupol\xc4\x83. De asemenea, cabina este prevazuta cu aparate de naviga\xc8\x9bie, control, comunica\xc8\x9bie etc._NEWLINE_Pe avion se afl\xc4\x83 montat un sistem de control al presuriz\xc4\x83rii cabinei, aerului condi\xc8\x9bionat \xc8\x99i degivr\xc4\x83rii parbrizului. Sunt prev\xc4\x83zute, de asemenea, dou\xc4\x83 sisteme hidraulice independente pentru ac\xc8\x9bionarea dispozitivelor de hipersustenta\xc8\x9bie \xc8\x99i a suprafe\xc8\x9belor de comand\xc4\x83. Tot aceste dou\xc4\x83 sisteme ac\xc8\x9bioneaz\xc4\x83 fr\xc3\xa2nele aerodinamice, escamotarea trenului, fr\xc3\xa2nele trenului principal, para\xc8\x99uta de fr\xc3\xa2nare \xc8\x99i orientarea jambei de bot._NEWLINE_Instala\xc8\x9bia electric\xc4\x83 principal\xc4\x83, de 28 V, este alimentat\xc4\x83 de dou\xc4\x83 generatoare de 9\xc2\xa0kW ac\xc8\x9bionate de motoare. De asemenea, instala\xc8\x9bia cuprinde dou\xc4\x83 baterii de 36 Ah \xc8\x99i convertizoare statice de 700 VA.'